b'\n_START_ARTICLE_\nGalvos smegenys\n_START_SECTION_\nMas\xc4\x97\n_START_PARAGRAPH_\n\xc5\xbdmogaus galvos smegenys sveria 1 020-1 970 g. Vidutini\xc5\xa1kai vyr\xc5\xb3 galvos smegenys sveria \xe2\x80\x93 1 438 g, moter\xc5\xb3 \xe2\x80\x93 1 263 g. Ta\xc4\x8diau i\xc5\xa1 smegen\xc5\xb3 svorio negalima spr\xc4\x99sti apie asmens intelektualines savybes. Gamtoje yra daug gyv\xc5\xabn\xc5\xb3, kuri\xc5\xb3 galvos smegen\xc5\xb3 svoris didesnis nei \xc5\xbemogaus. Dramblio smegenys sveria 4 917 g, banginio \xe2\x80\x93 6 800 g. Lyginant galvos smegen\xc5\xb3 svorio santyk\xc4\xaf su k\xc5\xabno svoriu, \xc5\xbemogus turi did\xc5\xbeiausias smegenis i\xc5\xa1 vis\xc5\xb3 gyv\xc5\xabn\xc5\xb3.\n_START_SECTION_\nGalvos audiniai\n_START_PARAGRAPH_\n\xc5\xbdmogaus ir daugumos \xc5\xbeinduoli\xc5\xb3 galvos smegenys yra sandariai patalpintos ir saugomos kaukol\xc4\x97s ertm\xc4\x97je. Smegenys yra padengtos specialiais smegen\xc5\xb3 dangalais (lot. meninges), kuriuos sudaro jungiamieji audiniai \xe2\x80\x93 tvirtasis (lot. dura mater) ir mink\xc5\xa1tasis (lot. pia mater), tarp kuri\xc5\xb3 susidariusi kraujagyslinis dangalas (lot. meninges arachnoidea). Auk\xc5\xa1tesni\xc5\xb3j\xc5\xb3 stuburini\xc5\xb3 gyv\xc5\xabn\xc5\xb3 galvos smegenys yra sudarytos i\xc5\xa1 sekan\xc4\x8di\xc5\xb3 strukt\xc5\xabr\xc5\xb3: did\xc5\xbei\xc5\xb3j\xc5\xb3 pusrutuli\xc5\xb3 \xc5\xbeiev\xc4\x97s, bazini\xc5\xb3 ganglij\xc5\xb3, gumburo, smegen\xc4\x97li\xc5\xb3, smegen\xc5\xb3 kamieno. \xc5\xa0ios strukt\xc5\xabros yra tarpusavy sujungtos nerviniais audiniais. Smegen\xc5\xb3 dalis, kurios did\xc5\xbei\xc4\x85j\xc4\x85 dal\xc4\xaf sudaro l\xc4\x85stel\xc4\x97s, vadinama pilk\xc4\x85ja med\xc5\xbeiaga, o i\xc5\xa1 nervini\xc5\xb3 audini\xc5\xb3 \xe2\x80\x93 balt\xc4\x85ja. Balt\xc4\x85 spalv\xc4\x85 \xc5\xa1i med\xc5\xbeiaga \xc4\xafgauna d\xc4\x97l mielino dangalo, kuriuo juda elektriniai impulsai.\n_START_SECTION_\nVeikla\n_START_PARAGRAPH_\nSmegenys yra aktyviausias \xc5\xbemogaus organas. J\xc5\xb3 veiklai reikia didelio deguonies ir energijos kiekio. Apie 20\xc2\xa0% kraujo \xc5\xa1irdis perduoda smegenims; tod\xc4\x97l netgi trumpalaikis apr\xc5\xabpinimo deguonimi nutr\xc5\xabkimas sukelia smegen\xc5\xb3 veiklos sutrikimus, ir po keleto minu\xc4\x8di\xc5\xb3 gali b\xc5\xabti konstatuojama smegen\xc5\xb3 mirtis (teikiant pirm\xc4\x85j\xc4\x85 pagalb\xc4\x85, taikoma 3 min taisykl\xc4\x97)._NEWLINE_Smegenys pasi\xc5\xbeymi didele adaptacija ir lankstumu. Vienas smegen\xc5\xb3 pusrutulis gali perimti kito pusrutulio darb\xc4\x85, jei \xc5\xa1is negali funkcionuoti.\n_START_SECTION_\nIstorija\n_START_PARAGRAPH_\n\xc4\xaesi\xc5\xa1aknij\xc4\x99 prietarai, es\xc4\x85 po mirties galima nuskaityti (nuskenuoti) \xc5\xbemogaus genialum\xc4\x85, yra tokie pat seni kaip ir kiti smegen\xc5\xb3 tyrimai. Jie vykdomi ligi \xc5\xa1iol. Michaelis Hagneris apra\xc5\xa1\xc4\x97 istorinius daugelio asmenybi\xc5\xb3 (kaip Imanuelis Kantas, Leninas ar Albertas Ein\xc5\xa1teinas) smegen\xc5\xb3 tyrimus. Jie leid\xc5\xbeia pa\xc5\xbeinti to meto pasiekimus, \xc5\xbeinias, greta medicinos, kult\xc5\xabros ir visuomen\xc4\x97s raid\xc4\x85 per pra\xc4\x97jusius 300 met\xc5\xb3.'